ফের বিদেশের মাটিতে খুন ভারতীয় ছাত্র!

ওয়েব ডেস্ক : ফের কানাডায় (Canada) খুন ভারতীয় ছাত্র (Indian Student)। এবার কানাডার টরোন্টো বিশ্ববিদ্যালয়ের স্কারবোরো ক্যাম্পাসের কাছেই এক ভারতীয় ছাত্রকে গুলি করে হত্যার (Murder) ঘটনা সামনে এল। মঙ্গলবার বিকেল ৩টে বেজে ৩০ নাগাদ এই ঘটনা ঘটেছে বলে খবর। জানা গিয়েছে, মৃতের নাম শিবাঙ্ক অবস্থি। বয়স ২০। এই ঘটনায় ব্যপক চাঞ্চল্য ছড়িয়েছে।

জানা যাচ্ছে, স্কারবরো ক্যাম্পাস সংলগ্ন হাইল্যান্ড ক্রিক ট্রেল ও ওল্ড কিংস্টন রোড এলাকা গুলিবিদ্ধ অবস্থায় ভারতীয় ওই ছাত্র পড়ে থাকতে দেখা যায়। খবর পেয়ে পুলিশ (Police) ঘটনাস্থলে এসে তাঁকে উদ্ধার করে। পুলিশের তরফে পরে জানানো হয়, ঘটনাস্থলেই ওই ছাত্রের মৃত্যু হয়েছিল। এই ঘটনায় আততায়ীরা পলাতক বলে জানা গিয়েছে। শিবাঙ্ক অবস্থির মৃত্যুতে গভীর শোক প্রকাশ করেছে ভারতীয় কনস্যুলেট। এক বিবৃতিতে তারা জানিয়েছে, “শিবাঙ্ক অবস্থির মর্মান্তিক মৃত্যুর খবরে আমরা শোকাহত। কনস্যুলেট নিহতের পরিবারের সঙ্গে যোগাযোগ রেখে তাদের সব ধরনের সহায়তা প্রদান করছে।”

আরও খবর : নাইজেরিয়ায় ISIS জঙ্গিদের উপর ভয়াবহ হামলা আমেরিকার!

এর আগে, গত সপ্তাহে হিমাংশি খুরানা (৩০) নামে এক ভারতীয় মহিলাকে খুন করা হয়েছিল। স্ট্রাচান অ্যাভিনিউ এবং ওয়েলিংটন স্ট্রিট ডব্লিউ এলাকা থেকে নিখোঁজ হয়েছিলেন তিনি। একদিন পরেই একটি বাড়িতে ওই মহিলার দেহ খুঁজে পায় পুলিশ। এই ঘটনায় আব্দুল গফুরির নামে এক ব্যক্তির বিরুদ্ধে গ্রেফতারি পরোয়ানা জারি করেছে। তাঁদের দু’জনের মধ্যে সম্পর্ক ছিল বলেও জানিয়েছে পুলিশ।

প্রসঙ্গত, টরন্টোয় এই বছর এটা ৪১তম খুনের ঘটনা। অন্যদিকে, সম্প্রতি কানাডার হাসপাতালে বিনা চিকিৎসায় মৃত্যু হয়েছে প্রশান্ত শ্রীকুমারের। বুকে ব্যাথা নিয়ে হাসপাতালে গিয়েছিলেন তিনি। কিন্তু তাঁর চিকিৎসা না করে এমারজেন্সির ওয়েটিং এরিয়ায় তাঁকে রাখা হয়েছিল বলে অভিযোগ। সেখানে ৮ ঘন্টা থাকার পর মৃত্যু হয় তাঁর।